**Výjazdový seminár „Ochrana spotrebiteľa na finančnom trhu“**

*Praktické štúdie z aktuálnych tém spotrebiteľského práva*

Národná banka Slovenska v spolupráci s Katedrou občianskeho a obchodného práva Právnickej fakulty TU v Trnave pozývajú na výjazdový seminár „Ochrana spotrebiteľa na finančnom trhu“

Formou praktických prípadových štúdií sa naučíte ako posudzovať neprijateľné zmluvné podmienky a nekalé obchodné praktiky v produktoch finančných inštitúcií. Vyskúšate si rolu advokáta, dodávateľa finančnej služby a Národnej banky Slovenska ako orgánu dohľadu. Vašou úlohou bude vypracovať v skupinách právne analýzy, žaloby a vyjadrenia, a tiež obhájiť si svoje argumenty.

Workshop povedú zamestnanci Národnej banky Slovenska, odboru ochrany finančných spotrebiteľov:

* Veronika Borkovičová, vedúca oddelenia prvostupňových konaní a metodiky a
* Roman Fusek, riaditeľ odboru ochrany finančných spotrebiteľov,

v spolupráci s pracovníkmi Katedry občianskeho a obchodného práva.

# Termín konania: 25. (štvrtok)- 26. (piatok) októbra 2018

**Miesto konania: účelové zariadenie kancelárie NRSR Častá – Papiernička**

Tohtoročný výjazdový seminár sa uskutoční ako dvojdňové blokové podujatie v účelovom zariadení kancelárie NRSR Častá – Papiernička (ubytovanie a strava sú zabezpečené). Výjazdová forma seminára umožní plne sa koncentrovať na problematiku, od základných inštitútov (fungovanie dohľadu, neprijateľné zmluvné podmienky a nekalé obchodné podmienky) až po konkrétne prípadové štúdie, kde očakávame plné pracovné nasadenie a vypracovanie jednotlivých procesných úkonov v skupinách. Samozrejme, všetko spojené s  viac či menej pracovnými, o to však viac príjemnými diskusiami.

O absolvovaní workshopu dostanete certifikát a najlepší z vás získajú možnosť stáže v Národnej banke Slovenska.

Počet účastníkov je obmedzený na 12, prosím záujemcovia nech sa záväzne nahlásia vyplnením jednoduchého formulára

<https://goo.gl/forms/16QJHnAonkNavFoo1>

V prípade veľkého záujmu bude urobený výber spomedzi prihlásených.

Kristián Csach